Spěchowanje přepodate
Budyšin. Statny sekretar Herbert Wolff je dźens dopołdnja Budyskemu wyšemu měšćanosće Alexanderej Ahrensej (SPD) zdźělenku wo spěchowanskich srědkach za nowu pěstowarnju na Třělnišću přepodał. Sakska spěchuje ju z 2,4 milionami eurow z programa Zwjazka a krajow „Mosty do přichoda“. Nowotwar ma wjac hač 180 městnow skićić. Cyłkownje płaći wón 5,6 milionow eurow.
Nowy běrow wotewrěli
Běła Woda. Hospodarska iniciatiwa Łužica z.t. (WiL) je dźensa w rumnosćach Běłowodźanskich měšćanskich zawodow nowy běrow wotewrěła. Z nim WiL swoju prezencu w sakskim dźělu Łužicy dale zesylnja, kaž iniciatiwa zdźěla. Zdobom chce wuske zwiski k sakskim partneram polěpšić, rjekny jednaćel WiL Michael Schulz. WiL wudźeržuje hižo běrowaj w Choćebuzu a Wojerecach.
Ponowja šule
Polěpša wohnjoškit
Picnjo. Po wohenju na něhdźe 80 hektarach w Luboraskej holi chcedźa tam wohnjoškitne pasma rozšěrić. To ma wokolne lěsy a wsy lěpje škitać, pisa Picnjanske krajne wyše lěsnistwo. Dale rozmysluja wo tym, lěsne puće wutwarić a přidatne studnje twarić, zo by zastaranje z hašenskej wodu zawěsćene było. Njedawny woheń su hakle po dwěmaj dnjomaj zhašeli.
Digitalny portal za fachowcow
Drježdźany. Pod www.heimat-fürfachkräfte.de maja nětko za wšěch, kotřiž chcyli do Sakskeje ćahnyć, nowe poskitki. Kaž zdźěli sakski hospodarski minister za Martin Dulig (SPD), ma portal być digitalny pućnik. Z pomocu karty namakaja zajimcy zdobom wšitke pěstowarnje, šule a dalše kubłanišća w regionje, do kotrehož chcedźa.
Za wuspěšny studij
Tež w Rěčicach spěšny internet
Rěčicy. Statny sekretar a społnomócnjeny krajneho knježerstwa za digitalne Stefan Brangs (SPD) je dźensa w Dubcu wot Swobodneho stata Sakskeje z něhdźe 560 000 eurami spěchowanu syć za spěšny internet oficialnje přepodał. Nowa infrastruktura – 41 kilometrow kablow – zmóžnja 1 200 domjacnosćam gmejny Rěčicy přistup k digitalnemu swětej, a to z hač do 100 Mbit/s.
Namjety za Myto Witkojc prašane
Podstupim. Hač do kónca awgusta přijimuje Braniborske ministerstwo za wědomosć, slědźenje a kulturu namjety za nowowutworjene Myto Miny Witkojc. Z nim maja so zasłužby na polu serbšćiny počesćić. Wšitke gmejny serbskeho sydlenskeho ruma a serbske towarstwa smědźa wosobiny abo cyłki nominować.
Wikowanju z tigrami zadźěwać
Kralowski por pytany
Bórkowy. Nowy serbski kralowski por pytaja w Bórkowach. Tuchwilny chce krónu a ceptar na domizniskim a drastowym swjedźenju w awgusće dale dać, zdźěla Bórkowski hamt. Alice a Benjamin I. staj region jedne lěto na wšelakich turistiskich zarjadowanjach a wikach zastupowałoj. Přizjewjenja přijimuje Bórkowska turistiska informacija.
Delnjoserbski Witaj-camp
Jarješk. 19 hólcow a holcow přebywa tón tydźeń w 13. Witaj-campje Choćebuskeje wotnožki Rěčneho centruma WITAJ. We woblubowanym wočerstwjenišću Jarješku mjez Baršćom a Mužakowom wukmanjeja so wobdźělnicy w delnjoserbšćinje. Tak přewjeduja wšelake akcije a wubědźowanja. Wobhladać chcedźa sej film wo Krabaće, tež do šokolodoweje fabriki sej wuleća.
Wustajeńca wo Thietmaru
Nawodnistwo wobkrućene
Kašecy. Na čole gmejnskeje wohnjoweje wobory Pančicy-Kukow stejitaj dale Markus Richter jako nawoda a Martin Kreuz jako jeho zastupjer. Wobeju je gmejnska rada na zašłym posedźenju wobkrućiła. Wjesnjanosta Markus Kreuz (CDU) přepoda jimaj powołanske wopismo. Wobornikaj staj hižo minjene šěsć lět w zastojnstwje skutkowałoj a dobre dźěło wukonjałoj.
Židowska wosada 20 lět
Choćebuz. Židowska wosada w Choćebuzu swjećeše wčera 20lětne wobstaće. Jeje předsyda Gennadi Kuschnir spomni, zo je čłonstwo wot dźesać na dźensa 490 ludźi rozrostło. Braniborska kulturna ministerka Martin Münch (SPD) wuzběhny, „zo wosadny centrum wosrjedź města pokazuje, zo słušatej židowska wěra a kultura ke Choćebuzej“.
Nowe dwórnišćo ma nastać
Do prózdninskeho lěhwa SŠT
Budyšin. 55 serbskich dźěći chce so wot jutřišeho w rěčnym prózdninskim lěhwje Serbskeho šulskeho towarstwa we Wodowych Hendrichecach wočerstwić. Předsydka SŠT Ludmila Budarjowa zdźěli, zo čakaja na dźěći dyrdomdejske dožiwjenja, wosebite projekty kaž dźiwadźelenje, zaběra z nowymi medijemi a fotografowanje. Lěhwo traje hač 23. julija.
Arcybiskop skóržbu zapodał
Praha/Brno. Praski arcybiskop Dominik Duka je sudnistwu zapodał skóržbu přećiwo Centrumej eksperimentalneho dźiwadła w Brnje. Přičina je dwójna inscenacija na njedawnym dźiwadłowym festiwalu, w kotrymajž postawu Jězusa kaž tež bamža Jana Pawoła II. na chětro wulgarne wašnje wonječesćeja. Hižo do předstajenja běštej inscenaciji wótre diskusije wo hranicach „wuměłskeje swobody“ zbudźiłoj.
W rěkach kupać so je strašne
Serbske městnosće zbližić
Budyšin. Klětuše předewzaća stejachu w srjedźišću wčerawšeho posedźenja čłonow předsydstwa Budyskeje župy. Dosć konkretny je hižo projekt ze šulerjemi 4. lětnika. Jim chcedźa serbske městnosće w Budyšinje zbližić. Dom Měrćina Nowaka w Njechornju chcedźa zjawnosći tohorunja we wobłuku akcije „wuměłstwowy bus“ spřistupnić. Planowane su tež zarjadowanja w Barće a Hodźiju.
Štó znaje skućićela?
Mortkow. Po morjenju wjelčicy pola Mortkowa je towarstwo Wjelči škit Němska myto 7 000 eurow wupisało. Zwěrinoškitarjo so nadźijeja na te wašnje pokiwy k skućićelej dóstać. Hižo w juniju běchu na kromje jězora pola Mortkowa mortweho wjelka na powjerchu wody wuhladali. Přepytowanja wunjesechu, zo bě jeho něchtó zatřělił a jemu powjaz wokoło brjucha zwjazał, na kotrehož tamnym kóncu bě betonowy kloc.
Schadźowanka lětsa w dźiwadle
Kompaktny kurs
Choćebuz. 40 zajimcow so tuchwilu na kompaktnym kursu delnjoserbšćiny dale kubła. Organizowała je kurs Šula za delnjoserbsku rěč a kulturu w Choćebuzu. Wobdźělnicy tydźenskeho kursa 30 hodźin intensiwnje delnjoserbšćinu wuknu a zeznajomjeja so zdobom zwonka wučby z rěču a kulturu regiona. Spočatk tydźenja je jim dr. Hartmut Leipner nadrobnje wo Bogumile Šwjeli přednošował.
Hórnistwo w swětnišću
Berlin. Zjednoćenstwo němskeje industrije je zwjazkowe knježerstwo namołwiło, zdźěłać zakoń wo wudobywanju resursow w swětnišću. Tuchwilu njesmědźa sej staty objekty w kosmosu přiswojić. Předewzaćelam pak je dowolene, na přikład za drohometalemi pytać. USA a Luxemburg su wotpowědne postajenja hižo schwalili.
Rys w Jizerskich horinach
2,5 milionow eurow za slědźenje
Choćebuz/Podstupim. Braniborske ministerstwo za wědomosć, slědźenje a kulturu je nowemu projektej „BioPol“ cyłkownje 2,5 milionow eurow spěchowanja přilubiło. Fraunhoferski institut za nałožowane slědźenje na polymerach a Braniborska techniska uniwersita Choćebuz-Zły Komorow chcetej z projektom „inteligentne“ materialije wuwiwać.
Klinika wospjet wuznamjenjena
Budyšin. Chorowni za dźěćacu a młodźinsku medicinu Hornjołužiskich klinikow su kwalitny pječat „Wuznamjenjena – Za dźěći 2018 – 2019“ spožčili. Budyska institucija je sej mjeztym pjaty raz certifikat Zwjazka dźěćacych chorownjow a wotrjadow Němskeje zdobyła, kaž w zdźělence kliniki rěka.
Žórło Nysy wohrožene
Ukrainjanka wuznamjenjena
Celovec. Ukrainska žurnalistka a spisowaćelka Tetjana Maljarčuk je lawreatka lětušeho Myta Ingeborg Bachmann. We wobłuku Dnjow němskorěčneje literatury spožči awstriske město Celovec (Klagenfurt) awtorce z 25 000 eurami dotěrowane wuznamjenjenje za tekst „Žaby w morju“. Kóždolětnje přizwolene myto słuša k najwuznamnišim toho razu.
Sorbian Art Trio na festiwalu
Rudolstadt. Na lětušim 28. Rudolstadtskim festiwalu je so kónc tydźenja něhdźe 130 wuměłcow z wjace hač 30 krajow předstajiło. Mjez druhim wustupištej tam pólska skupina Hańba a Sorbian Art Trio. W srjedźišću wuznamneho zetkanja folklory, ludoweje a swětoweje hudźby steješe Estiska. Dohromady 25 000 ludźi dožiwi něhdźe 300 koncertow.
Swjedźeń Harley-Davidson
pol_Latn szl_Latn twi_Latn szl_Latn pol_Latn deu_Latn szl_Latn szl_Latn pol_Latn ces_Latn szl_Latn szl_Latn hrv_Latn szl_Latn pol_Latn szl_Latn szl_Latn srd_Latn szl_Latn dik_Latn hrv_Latn szl_Latn szl_Latn szl_Latn kik_Latn slv_Latn szl_Latn pol_Latn szl_Latn szl_Latn als_Latn szl_Latn bos_Latn szl_Latn ssw_Latn ltg_Latn slv_Latn pol_Latn szl_Latn pol_Latn bos_Latn bos_Latn hrv_Latn bos_Latn szl_Latn crh_Latn szl_Latn szl_Latn szl_Latn szl_Latn